tartuNLP/wikipedia-smugri-20251201 huggingface dataset:
Evelyn Insam

Evelyn Insam (s. 10. helmikuuta 1994 Brixen) on italialainen mäkihyppääjä.
Insamin ensimmäinen kilpailu Continental Cupissa oli 18. tammikuuta 2006 Toblachissa. Hän sijoittui kilpailussa 32:nneksi. Hänen ensimmäinen palkintokorokesijansa Continental Cupissa tuli Toblachin osakilpailusta 21. tammikuuta 2009, jolloin hän sijoittui toiseksi. Maailmancupissa Insam kilpaili ensimmäisen kerran Lillehammerissa 3. joulukuuta 2011 ollen tuolloin kilpailun kuudes. Palkintokorokkeelle hän on sijoittunut kaksi kertaa: toiseksi Schonachin osakilpailussa tammikuussa 2013 ja kolmanneksi Râșnovissa maaliskuussa 2014.
Insam on osallistunut nuorten MM-kilpailuihin kuusi kertaa. Ensimmäisen kerran hän osallistui Zakopanessa vuonna 2008. Hän oli normaalimäen kahdeksas. Vuoden 2009 nuorten MM-kilpailuissa Štrbské Plesossa Insam oli jälleen kahdeksas. Vuonna 2010 Hinterzartenissa hän oli 12:s. Otepäässä 2011 Insamin sijoitus oli viides. Vuonna 2011 Insam myös osallistui ensimmäisen kerran aikuisten MM-kilpailuihin. Oslossa hän sijoittautui normaalimäen kahdeksanneksi. Vuonna 2012 nuorten MM-kilpailuissa Erzurumissa Insam oli neljäs. Ensimmäisen kerran hän pääsi nuorten MM-kilpailuissa palkintopallille Liberecissä 2013, voittaen hopeaa normaalimäestä. Val di Fiemmen MM-kilpailuissa 2013 Insam oli normaalimäen kahdeksas. Sekajoukkuemäessä hän oli seitsemäs Italian joukkueen kanssa. Sotšin olympialaisissa 2014 hän oli viides.
Jääpallon Ruotsin 1.divisioonan kausi 1941

Jääpallon Ruotsin Division I:n kausi 1941 pelattiin neljässä kuuden joukkueen lohkossa, joiden voittajat pelasivat välierät ja loppuottelun vuoden 1941 Ruotsin jääpallomestaruudesta. Jokaisen lohkon kaksi heikointa joukkuetta putosi Divion II:en, josta nousi tilalle kahdeksan joukkuetta.
Alkuohkot pelattiin yksinkertaisina sarjoina, välierissä oteltiin kaksoisotteluin ja loppuottelu pelattiin kerrasta poikki -periaatteella 2. maaliskuuta Tukholman stadionilla.
Division I.
Loppuottelu.
2. maaliskuuta 1941 Tukholma.
Olarin ostoskeskus

Olarin ostoskeskus on Espoossa Olarin kaupunginosassa Kuitinmäessä sijaitseva ostoskeskus. Ostoskeskuksen alueella on S-market, R-kioski, pizzeria, apteekki, pubeja, ravintoloita, seurakunnan ja Espoon kaupungin nuorisotilat, päiväkoti ja kampaamo. Ostoskeskuksen vierestä kulkee useita bussilinjoja eri puolille Espoota. Ostoskeskuksen osoite on Kuunkatu 3.
Brushfieldin täplät

 
Brushfieldin täplät ovat ihmisen iiriksen kehällä näkyviä pieniä valkoisia tai vaalean harmaita tai rusertavia täpliä. Ne syntyvät iiriksen normaaliin rakenteeseen kuuluvan tukikudoksen keräyminä. Brushfieldin täplät ovat pieniä verrattain harvasoluisten alueiden ympäröimiä solutiivistymiä värikehän keskikerroksessa.
Täplät on nimetty ne ensimmäisen kerran väitöskirjassaan vuonna 1924 kuvanneen lääkäri Thomas Brushfieldin mukaan.
Brushfieldin täplät ovat tavallisia kaikkien lasten silmissä, mutta ne ovat myös yksi Downin oireyhtymän tunnusmerkeistä: tämä perimän saaneilla niitä on 35–75 prosentilla vastasyntyneistä. Vaaleasilmäisillä valkoihoisilla lapsilla täplien todennäköisyys on suurempi kuin aasialaistä syntyperää olevilla lapsilla.
Kauppakeskus Kupiainen

Kauppakeskus Kupiainen sijaitsee Kiteen keskustassa. Kauppakeskuksessa on 15 liikettä ja pysäköintihalli.
Laajennus 2007.
Kauppakeskus Kupiaisessa aloitettiin mittavat laajennus- ja muutostyöt vuonna 2007. Kauppakeskuksen K-Supermarket laajeni Suomen suurimmaksi ja keskuksen alakerrokseen valmistui Kiteen ensimmäinen pysäköintihalli. Kauppakeskuksen kokonaispinta-ala on 12 000 neliömetriä.
Vuoden 2013 konklaavi

Vuoden 2013 konklaavissa valittiin uusi paavi tehtävästään eronneen Benedictus XVI:n tilalle. Benedictus XVI ilmoitti erostaan 11. helmikuuta 2013 ja ero astui voimaan 28. helmikuuta. Konklaavia edeltävät kardinaalien kokoontumiset alkoivat 4. maaliskuuta ja itse konklaavi alkoi 12. maaliskuuta.
Konklaavi muodostui 115 kardinaalista, jotka tulivat 50 eri maasta. Konklaaviin saivat osallistua ne kardinaalit, jotka olivat alle 80-vuotiaita "sede vacanten" alkaessa 28. helmikuuta. Benedictus XVI oli muuttanut "motu propriolla" ("Normas nonnullas") konklaavin sääntöjä niin, että jos kaikki äänioikeutetut kardinaalit ovat koolla, konklaavi voi alkaa jo ennen kuin "sede vacanten" alkamisesta on kulunut vaaditut 15 päivää.
Uudeksi paaviksi valittiin konklaavin toisena päivänä, 13. maaliskuuta, argentiinalainen kardinaali Jorge Mario Bergoglio, joka valitsi paavinimen Franciscus.
Jääpallon Ruotsin 1.divisioonan kausi 1940

Jääpallon Ruotsin Division I:n kausi 1940 pelattiin neljässä kuuden joukkueen lohkossa, joiden voittajat pelasivat välierät ja loppuottelun vuoden 1940 Ruotsin jääpallomestaruudesta. Jokaisen lohkon kaksi heikointa joukkuetta putosi Divion II:en, josta nousi tilalle kahdeksan joukkuetta.
Alkuohkot pelattiin yksinkertaisina sarjoina, välierissä oteltiin kaksoisotteluin ja loppuottelu pelattiin kerrasta poikki -periaatteella 3. maaliskuuta Tukholman stadionilla.
Division I.
Loppuottelu.
3. maaliskuuta 1940 Tukholma.
Seppo Sarkola

Seppo Ilmari Sarkola (2. kesäkuuta 1947 Kuorevesi – 23. helmikuuta 2020 Tampere) oli suomalainen raviohjastaja ja -valmentaja, joka ohjasti pitkällä urallaan yli 2 200 voittoa. Sarkola piti 1970-luvun alussa omaa valmennustallia Tampereen vanhalla Hippoksella, jonka jälkeen hän toimi valmentajana Teivon raviradalla sen valmistumisesta lähtien vuosina 1976–2019.
Sarkolan tunnetuimpia menestyshevosia olivat suomenhevonen Turo, joka voitti muun muassa Suomenhevosten Derbyn vuonna 1989, sekä Lämminveristen Kriteriumin 1995 voittanut Monster of Speed. Hän voitti lämminverikriteriumin myös tammalla Miss Nibs vuonna 1974. Sarkolan 2000-luvun menestynein valmennettava oli muun muassa Kylmäverihevosten Suur-Hollola-ajon vuonna 2009 voittanut Hullumies.
Saranpaul

Saranpaul (, mansiksi Саранпāвыл) on taajama ja maalaiskunta Berjozovon piirin länsiosissa Uralvuoriston itälaidalla, Hanti-Mansian autonomisen piirikunnan länsiosissa Venäjällä. Saranpaul sijaitsee Obin sivujoki Severnaja Sosvan sivuhaaran Ljapinin varrella.
Saranpaulin kylä on Berjozovon piirin Saranpaulin maalaiskunnan keskus. Alueella asuu manseja. Saranpaulin maalaiskunnassa asui vuoden 2010 väestönlaskennan aikaan 3 856 henkeä. Saranpaulin kylän jälkeen maalaiskunnan seuraavaksi suurin asutuskeskus on Sosvan taajama Severnaja Sosvan pääuoman varrella. Kunnassa on myös pienempiä kyliä.
Kunnan alueella toimii muun muassa pieni titaniittikaivos, kansantieteellinen museoalue "Naiortyr Maa" (Sosvan taajamassa) ja sääasema (asemakoodi 23527). 
Tieyhteydet ovat puutteelliset; kesäaikaan jokea pitkin ja helikopterikyytien avulla pidetään tarvittaessa yhteyksiä kaupunkeihin. Maalaiskunnan saavutettavuus ja taloudellinen merkitys saattaa muuttua merkittävästi lähitulevaisuudessa. Vuonna 2008 hyväksytyn Venäjän rautateiden pitkänajan strategiaohjelman mukaan Uralvuoriston pohjoisosan itäpuolitse rakennetaan vuoteen 2030 mennessä uusi rahtiliikennettä palveleva rautatieyhteys. Se kulkisi reitillä Jamalin Nenetsian Salehard– Hanti-Mansian Berjozovon piirin Saranpaul– Sverdlovskin alueen Ivdelin kaupunkipiirin Polunotšnoje.
Bergenin merenkulkumuseo

Bergenin merenkulkumuseo on Norjan Bergenissä sijaitseva vesiliikenteeseen keskittynyt museo. Se on perustettu vuonna 1921 ja on kuulunut Bergenin museoon vuodesta 1927 alkaen. Vuodesta 1962 alkaen museo on toiminut omassa rakennuksessaan, joka on Per Griegin suunnittelema.
Kokoelmissa on esimerkiksi laivojen malleja, keskiajan laivojen kappaleita, vanhoja karttoja ja lokikirjoja sekä rakennuspiirustuksia 1700- ja 1800-luvuilta. Lisäksi museoon kuuluu arkisto ja kirjasto.
Jääpallon Itä–Länsi-sarja 1939

Jääpallon Itä–Länsi-sarja oli kaudella 1939 Suomen toiseksi korkein sarjataso Suomessa.
Itä–Länsi-sarjassa joukkueet jaettiin itä- ja länsilohkoihin. Ensin joukkueet pelasivat alueellisissa alkulohkoissa, joiden voittajat selvisivät loppusarjoihin. Aluesarjojen voittajiksi selvisivät Jukolan Pojat, Porin Kärpät, Oulun Palloseura, Lappeenrannan Urheilu-Miehet, Joensuun Palloseura ja Mikkelin Palloilijat.
Itä–Länsi-sarja.
Alkulohkot.
Länsi.
Uudenmaan-Hämeen lohko
Turun-Satakunnan lohko
Pohjanmaan lohko
Itä.
Viipurin-Kymenlaakson lohko
Laatokan-Karjalan lohko
Sisämaan lohko
Idän loppusarja.
Joensuun Palloseura ja Porin Kärpät nousivat sarjavoittajina mestaruussarjaan. Vuonna 1940 mestaruussarja jäi kuitenkin Talvisodan vuoksi pelaamatta, joten joukkueet nähtiin mestaruussarjassa vasta talvella 1941. Kaudeksi 1941 mestaruussarjaan hyväksyttiin lisäksi sarjojen toiseksi sijoittuneet Oulun Palloseura ja Lappeenrannan Urheilu-Miehet
Ingvar

Ingvar on pääasiassa pohjoismaissa esiintyvä miehen etunimi.
Nimi on muinaisskandinaavista alkuperää, ja se on muodostettu yhdistämällä Ing-jumalan nimestä sekä vartijaa tai suojelijaa tarkoittavasta sanasta. Vanhat tarut kertovat Ingvar-nimisestä Ruotsin kuninkaasta, jonka virolaiset surmasivat Saarenmaalla. Venäjällä nimestä on syntynyt muunnos Igor.
Suomessa nimi Ingvar on 1900-luvun alusta vuoden 2019 loppuun mennessä annettu 666 henkilölle. Nimeä ei ole suomenkielisessä kalenterissa, mutta suomenruotsalaisen kalenterin mukaan Ingvarin nimipäivä on 26. helmikuuta.
Ingvar-nimen norjalainen vastine on Yngvar. Sekin esiintyy suomen­ruotsalaisessa kalenterissa, mutta on sijoitettu marras­kuun 23. päivälle eri alkuperää olevan Yngve-nimen rinnalle. Nimi Yngvar on Suomessa kuitenkin harvinainen ja on 1900-luvun alusta vuoden 2019 loppuun mennessä annettu vain 24 henkilölle.
Artur Tšerep-Spiridovitš

Artjomi (Artur) Ivanovitš Tšerep-Spiridovitš (; 1858 – 22. lokakuuta 1926 New York, Yhdysvallat) oli venäläinen kreivi, joka muutti Yhdysvaltoihin lokakuun vallankumouksen jälkeen. Hän oli keisarillisen armeijan kenraali ja lojaali Venäjän valkoiselle armeijalle. Yhdysvalloissa hän edisti aktiivisesti panslavismia ja oli mukana venäläisen yhteisön kulttuuritoiminnassa ja ritarikunnissa. Tšerep-Spiridovitš tunnetaan kirjastaan "Tainoje mirovoje pravitelstvo (Skrytaja ruka)" (”Salainen maailmanhallitus (kätketty käsi)”), jossa hän väitti 300 juutalaisen suvun muodostavan suuren salaliiton. Tšerep-Spiridovitšin teokset ovat olleet kiisteltyjä ja niiden on usesti esitetty olevan mielikuvituksen tuotetta. Hän oli naimisissa ja hänelle syntyi kaksi poikaa. Kreivi kuoli vuonna 1926 hotellissa Staten Islandilla. Kuolinsyyksi on epäilty itsemurhaa. Hänet on haudattu Saint Maryn katolilaiselle hautausmaalle Richmondiin. 
Tšerep-Spiridovitšin teoksista on suomeksi julkaistu yksi. Turun kansallis-mytologinen seura julkaisi vuonna 1983 "Esteri ja Pirun tusina" -nimisen vihkosen. Tekijäksi vihkoselle on nimetty Artenij Jv. Tsherep Spiridonovish. Teoksen julkaisun takana oli Pekka Siitoin.
Trumpettikalat

Trumpettikalat (Aulostomidae) on putkisuukaloihin kuuluva heimo. Heimon lajeja tavataan kaikista lämpimistä valtameristä.
Lajit ja anatomia.
Varhaisimmat trumpettikalojen heimoon kuuluvien lajien fossiilit on ajoitettu eoseenikaudelle. Nykyään heimoon kuuluu 1 suku ja 3 lajia. Lajit ovat atlantintrumpettikala ("Aulostomus strigosus"), kirjotrumpettikala ("A. maculatus") ja trumpettikala ("A. chinensis"). Kooltaan ne voivat suurimmillaan kasvaa noin 80 cm:n mittaisiksi. Tyypillisiä piirteitä heimon kaloille ovat hyvin pitkulainen ruumis, putkimainen kuono, jonka päässä suu sijaitsee, kunon viiksisäie, 8–12 selkäevää edeltävää piikkiä selässä ja lähellä pyrstöä sijaitseva selkäevä. Pyrstöevä on pyöreähkö.
Levinneisyys ja elintavat.
Trumpettikalalajeja tavataan Atlantista ja indopasifiselta merialueelta. Niiden elinympäristöä ovat tyypillisesti koralliriutat. Heimon kalat oleskelevat korallien joukossa pystyasennossa pääalaspäin ja odottelevat sopivien saaliseläimien kuten katkarapujen ja pienempien kalojen saapumista riittävän lähelle. Trumpettikalalajit liikkuvat usein myös muiden kalaparvien mukana etsiessään saalista.
Kiteen evankelinen kansanopisto

Kiteen Evankelinen Kansanopisto eli KEKO on Kiteellä vuodesta 1946 alkaen toiminut kansanopisto, jossa järjestetään monipuolista koulutusta. 
Sijainti.
Kiteen Evankelinen Kansanopisto sijaitsee Itä-Suomessa, aivan Kiteen kaupungin keskustassa omalla rauhallisella puistoalueellaan. Etäisyydet: Joensuuhun 70 km, Helsinkiin 400 km, Sortavalaan 100 km, rajanylityspaikka Värtsilään 40 km
Historia.
Kiteen Evankelisen Kansanopiston kannatusyhdistys ry perustettiin vuonna 1943. Opiston ensimmäinen työkausi alkoi joulukuussa 1946. Kansanopiston päärakennus rakennettiin talvella 1947 keskelle Kiteen kirkonkylää. Piirustukset saatiin arkkitehti L. E. Hansténilta. Rakennuksessa voitiin aloittaa työ noin 46 oppilaan opistona. Helmikuussa 1947 vihittiin silloin Suomen nuorin opisto ja uusi opistorakennus käyttöön. 
Toimintansa aikana opistosta on tullut alueellaan merkittävä kouluttaja monipuolisen opetustarjonnan ansiosta. Nykyisin opiston pitkillä linjoilla opiskelee noin 250 opiskelijaa ja lyhyissä koulutuksissa noin 1100 opiskelijaa. (2023). 
Koulutus.
Pitkät koulutukset (Lukuvuoden kestävät linjat):
Lyhytkurssit
Opisto järjestää myös lyhyitä kursseja ja erilaisia leirejä, esimerkiksi:
Yleissivistävä koulutus
Ammatillinen lisäkoulutus
Opistolla on järjestämissopimus seuraaviin ammattitutkintoihin:
Opettajat.
Kansanopiston kurssitarjonta on laajaa. Tunnetuimpia opettajia ovat monialainen opettaja ja entinen pesäpalloilija Pasi Pirinen sekä musiikinopettaja Plamen Dimov. Plamen Dimovia kutsutaan myös Nightwishin isäksi, sillä hän on ollut opettajana ja taustatukena kiteeläislähtöisen metalliyhtyeen alkutaipaleella. Hän on myös soittanut viulua Nightwishin "Oceanborn"-levyllä.
Tilat ja palvelut.
Opistolla on hyvät edellytykset opiskeluun, asumiseen ja vapaa-ajan viettoon. Opiskelijoiden käytössä on ruokala, asuntolassa on kahden hengen huoneita sekä oleskelutilat ja keittiöt. Opistolla on myös sauna ja pieni uima-allas. Opiston läheisyydessä on Hutsin urheilukeskus.
Guy Burgess

Guy Francis de Moncy Burgess (16. huhtikuuta 1911 Devonport, Iso-Britannia – 30. elokuuta 1963 Moskova, Neuvostoliitto) oli brittiläinen diplomaatti ja kaksoisagentti, joka vakoili Neuvostoliiton hyväksi toisen maailmansodan ja kylmän sodan aikana. Hän kuului nimellä Cambridgen viisikko tunnettuun vakoilijaryhmään yhdessä Donald Macleanin, Kim Philbyn ja Anthony Bluntin kanssa. Paljastumisen uhatessa Burgess loikkasi vuonna 1951 Neuvostoliittoon, jossa asui loppuikänsä.
Elämä.
Burgess opiskeli Etonissa ja vuodesta 1930 historiaa Cambridgen yliopiston Trinity Collegessa. Hän omaksui tuolloin kommunistisen aatteen. Burgessin opiskelutoveri Kim Philby esitteli hänet vuonna 1934 itävaltalaiselle Arnold Deutschille, joka värväsi hänet Neuvostoliiton vakoojaksi. Burgess puolestaan järjesti ystävänsä, taidehistorioitsija Anthony Bluntin värväyksen. Osana peiterooliaan Burgess irtisanoutui julkisesti kommunismista ja alkoi esiintyä fasismin myötäilijänä ja saksalaismielisenä. Burgess työskenteli vuosina 1936–1938 BBC:n kirjeenvaihtajana ja tutustui Britannian johtaviin poliitikkoihin. Vuosina 1938–1941 hän oli tiedustelupalvelu MI6:n palveluksessa. Hän auttoi myös Philbyä pääsemään MI6:een. Vuonna 1944 Burgess sai viran ulkoministeriöstä, jossa jatkoi vakoiluaan. Hän työskenteli sodan jälkeen muun muassa ulkoministeriön salaisella propagandaosastolla ja vuodesta 1948 Lähi-idän osastolla.
Burgessin holtittomat elämäntavat muodostuivat hänelle rasitteeksi. Aiheutettuaan välikohtauksen tangerilaisessa baarissa hänet siirrettiin vuonna 1950 Washingtonin-suurlähetystön toiseksi lähetystösihteeriksi. Samoihin aikoihin FBI oli päässyt Venona-projektin tiedustelutietojen avulla Cambridgen vakoojarenkaaseen kuuluneen diplomaatin Donald Macleanin jäljille. Seuraavana vuonna ulkoministeriö kutsui Burgessin takaisin kotimaahan. Hänen tehdessään toukokuussa 1951 lähtöä Yhdysvalloista Philby pyysi häntä varoittamaan Macleania tulevasta pidätyksestä, mutta vannotti häntä olemaan pakenematta yhdessä Macleanin kanssa. Paljastumista pelännyt Burgess päätti kuitenkin kotimaahan palattuaan paeta. ”Cambridgen viisikon” KGB-kontaktihenkilö Juri Modin järjesti Burgessin ja Macleanin yhteisen paon 25. toukokuuta 1951 laivalla Ranskaan. Matka jatkui sieltä useiden etappien kautta Moskovaan.
Burgessin ja Macleanin olinpaikkaa ei tiedetty ennen vuotta 1956, jolloin he astuivat julkisuuteen pitämällä Moskovassa lehdistötilaisuuden, jossa he tunnustivat olevansa kommunisteja ja Neuvostoliiton palveluksessa. Burgess työskenteli käännöskirjallisuutta julkaisseessa kustantamossa, mutta vajosi pian alkoholismiin. Hän kuoli sydänkohtaukseen 52-vuotiaana Moskovassa elokuussa 1963. Philby oli paljastunut ja paennut Moskovaan aiemmin samana vuonna, mutta hän ei käynyt kertaakaan tapaamassa Burgessia, jolle kantoi kaunaa siitä, että Burgessin pako vuonna 1951 oli jättänyt hänet pulaan ja epäilynalaiseksi.
Burgess oli homoseksuaali. Vuonna 1984 valmistunut brittielokuva "Vakoojan tarina" (Another Country) ja sen pohjana oleva Julian Mitchellin näytelmä perustuvat väljästi Guy Burgessin elämäntarinaan.
Mitrohinin arkisto

Mitrohinin arkisto on Neuvostoliiton turvallisuuspalvelu KGB:n arkistoista paljastettujen asiakirjojen kokoelma. Sen paljastaja Vasili Mitrohin (1922–2004) toimi KGB:n upseerina ja arkistonhoitajana.
Mitrohin sai vuonna 1972 tehtäväkseen organisoida KGB:n ulkomaisten operaatioiden arkiston muuton toiseen osoitteeseen. Mitrohin pääsi muuton yhteydessä käsiksi kaikkiin KGB:n ulkomaisten operaatioiden salaisimpiin asiakirjoihin 60 vuoden ajalta. Hän kiinnostui papereista ja päätti tuoda ne julkisuuteen kopioimalla niitä muistilapuille, jotka hän kuljetti ulos rakennuksesta kenkiensä sisällä. Myöhemmin hän kuljetti asiakirjat paperikopioina muistivihkonsa välissä. Vuonna 1992 hän loikkasi Isoon-Britanniaan arkistonsa kanssa.
Arkiston tärkeimmät tiedot on julkistettu professori Christopher Andrewin teoksessa "The Mitrokhin Archive". Monet sen tiedoista ovat hämmästyttäviä. Esimerkiksi erään paljastuksen mukaan Neuvostoliiton johtajat epäröivät ryhtyä Tšekkoslovakian miehitykseen vuonna 1968, mutta samaan aikaan KGB suunnitteli peittävänsä operaation aikana sen aiheuttaman kohun saastuttamalla öljyvuodolla Bodenjärven Alpeilla sekä murhauttavansa tšekkoslovakialaisten kommunistijohtajien venäläissyntyisiä vaimoja ja syyttävänsä siitä vastavallankumouksellisia. Juri Andropovin kaudella suunniteltiin esimerkiksi länsijohtajien murhaamista kirjepommeilla.
Leijonan luola

Leijonan luola on Tarinatalo Oy:n tuottama ja Nelosen esittämä viihdeohjelma, jossa hakijat esittelevät liikeideansa tai keksintönsä pääomasijoittajaraadille. Ohjelman viisi ”leijonaa” eli sijoittajaa arvioivat kunkin liikeidean tai keksinnön. Mikäli leijonat näkivät ideassa potentiaalia, he ryhtyvät neuvottelemaan prosenttiosuudesta, jonka halusivat esittelijän yrityksestä pyydettyä summaa vastaan. Sopimus syntyy, mikäli vähintään yksi leijona sijoittaa keksijän haluaman rahasumman. "Leijonan luolassa" ei tehdä sitovia sijoituspäätöksiä, vaan aiesopimuksia, joilla ei ole juridista sitovuutta.
Sijoittajina toimivat Riku Asikainen, Jorma Terentjeff, Ari Lahti, Anne Berner ja Oskari Lehtonen. Juontajana toimi Kirsi Salo. Sarjan ensimmäinen jakso esitettiin Nelonen-kanavalla 13. helmikuuta 2013. Sarjan toinen tuotantokausi alkoi 10. tammikuuta 2018. Asikainen ja Lahti jatkoivat sijoittajina toisella kaudella, ja uusia sijoittajia olivat Miika Toivonen, Saga Forss ja Kim Väisänen.
Ensimmäinen tuotantokausi.
1. jakson liikeideat (13. helmikuuta 2013)
2. jakson liikeideat (20. helmikuuta 2013)
3. jakson liikeideat (27. helmikuuta 2013)
4. jakson liikeideat (6. maaliskuuta 2013)
5. jakson liikeideat (13. maaliskuuta 2013)
6. jakson liikeideat (20. maaliskuuta 2013)
7. jakson liikeideat (27. maaliskuuta 2013)
8. jakson liikeideat (3. huhtikuuta 2013)
9. jakson liikeideat (10. huhtikuuta 2013)
10. jakson liikeideat (17. huhtikuuta 2013)
Toinen tuotantokausi.
Toisella tuotantokaudella ei ollut juontajaa, vaan voice overina toimi Jari Karjalainen. Ideoita tuli yli 70. Positiivisen sijoituspäätöksen saivat muun muassa Nikama Design Oy ja Mari Valosaaren kehittämä pepputreeni Bunda.
Uudistunut Leijonan luola Suomi.
Uudistunut "Leijonan luola Suomi" nähdään syksyllä 2023 Nelosella ja Ruudussa.
Leijonina ohjelmassa nähdään aiemmin mukana ollut Kim Väisänen sekä uudet Noora Fagerström, Jenni Kynnös, Jari Sarasvuo, Elias Aalto ja Sami Hedberg. Ohjelma kuvattiin kesällä 2023.
Ernamo

Ernamo on muun muassa seuraavien henkilöiden sukunimi:
Radiance of the Seas

MS Radiance of the Seas on Royal Caribbean Internationalin vuonna 2001 Saksassa valmistunut Radiance-luokan risteilyalus. Aluksen kotisatama on Nassau Bahamalla, ja se on ensimmäinen Royal Caribbeanille rakennettu kaasuturbiinialus. Kaasuturbiini mahdollistaa suuremmat nopeudet kuin muilla aluksilla, ja se saastuttaa ilmaa huomattavasti vähemmän kuin alukset, joissa ei ole kaasuturbiinimoottoria.
Rakentaminen.
Alus tilattiin 24. kesäkuuta 1998 Jos L. Meyer Werftiltä Papenburgista Saksasta. Sen köli laskettiin syyskuussa 1999 telakkanumerolla 655 ja alus laskettiin vesille 15. lokakuuta 2000. Se aloitti koeajot tammikuussa 2001 ja alus luovutettiin 9. maaliskuuta Monroviaan Liberiaan rekisteröidylle Radiance of The Seas Inc:lle. Aluksen operoinnista vastaa Royal Caribbean Cruises Limited.
Käyttöhistoria.
Alus kastettiin 6. huhtikuuta 2001 sen saavuttua Fort Lauderdaleen Floridaan. Se aloitti seuraavana päivänä ensimmäisen risteilynsä kulkien Panaman kautta Los Angelesiin. Alus liputettiin vuonna 2002 Bahamaan kotipaikkanaan Nassau.
Kesäkaudella "Radiance of the Seas" risteilee Alaskassa, keväisin ja syksyisin Havaijilla, ja talvisin Australiassa ja Uudessa-Seelannissa.
Tilat.
"Radiance of the Seas" on ensimmäinen risteilyalus, jossa on automaattisella gyroskoopilla stabiloitavat biljardipöydät. Aluksella on myös kymmenen ravintolavaihtoehtoa, kiipeilyseinä, minigolfrata, uima-altaita ja vesiliukumäki.
Lesozavodski

Lesozavodski () on taajama Murmanskin alueen Kantalahden piirin Zelenoborskin kunnassa Venäjällä. Se sijaitsee Vienanmeren Kantalahden Olenisaarella 29 kilometriä Zelenoborskista kaakkoon. Taajamassa on 631 asukasta (vuonna 2009).
Paikkakunta on saanut alkunsa 1800-luvun lopulla perustetun Koudan sahan työläisasutuksesta. Sahalaitos oli aikoinaan Pohjois-Venäjän suurin. Se toimi 1990-luvulle saakka, jolloin tuotanto lakkasi talousvaikeuksien takia. Yritykset aloittaa sahan toiminta uudelleen epäonnistuivat, ja se paloi vuonna 2003. Vuoteen 1995 saakka Lesozavodskilla oli kaupunkimaisen taajaman status. Nykyään siellä ei ole teollista toimintaa.
Lesozavodskiin johtaa kymmenen kilometrin pituinen soratie Pietarin ja Murmanskin väliseltä M18-valtatieltä. Sieltä on linja-autoyhteys Zelenoborskiin. Taajama koostuu etupäässä huonokuntoisista usean perheen asuintaloista sekä puutarhapalstojen ympäröimistä omakotitaloista. Palveluihin kuuluu lastentarha, koulu, kulttuuritalo, lääkintäasema, posti ja yksi kauppa.
Shear (yhtye)

Shear on helsinkiläinen vuonna 2008 perustettu power metal -yhtye. Ennen Shearin perustamista yhtyeen jäsenet ovat tullee tunnetuiksi Amoralista sekä Eleniumista.
Vuonna 2010 yhtye julkaisi EP-levyn "In Solitude". Joulukuussa 2011 yhtye solmi levytyssopimuksen saksalaisen Lifeforce Recordsin kanssa. Yhtyeen ensimmäinen studioalbumi, "Breaking the Stillness", julkaistiin maaliskuussa 2012.
Jääpallon Itä–Länsi-sarja 1938

Jääpallon Itä–Länsi-sarja oli kaudella 1938 Suomen toiseksi korkein sarjataso jääpallossa. Itä-Länsi-sarjassa 28 joukkuetta jaettiin 14 joukkueen Itä- ja Länsisarjaksi. Ensin pelattiin alueellisissa alkulohkoissa karsintaottelut varsinaiseen Länsi- ja Itäsarjaan pääsystä.
Itä-Länsi-sarja.
Alkuottelut.
Länsi.
Helsingin alue&lt;br&gt;
Helsingin alueelta karsinnoissa oli Jukolan Pojat ja Helsingin Palloseura, sekä Porvoon Urheilijat. Jatkoon selviytyi HPS
Turku-Satakunta&lt;br&gt;
Satakunnan alueelta kilpailuun osallistuivat Porin Kärpät, Porin Palloilijat ja Rauman Pallo-Iirot. Turusta mukana oli Turun Palloseura ja Turun Urheiluliitto. Jatkoon selviytyi Pallo-Iirot.
Häme&lt;br&gt;
Hämeen piiristä mukana olivat Tammerfors Bollklubb, Hämeenlinnan Pallokerho ja Jämsänkosken Ilves. Jatkoon meni HPK.
Pohjanmaa&lt;br&gt;
Pohjanmaalta mukana olivat Vaasan Pallo-Veikot, Kokkolan Palloveikot ja Oulun Palloseura. Jatkoon meni OPS.
Itä.
Karjala&lt;br&gt;
Karjalan piiristä sarjaan osallistuivat Joensuun Palloseura, Joensuun Kalevaiset, Sortavalan Palloseura, Sortavalan Palloilijat ja Värtsilän Teräs. JoPS selviytyi jatkoon. Karsintaottelu: Joensuun Palloseura - Joensuun Kalevaiset 12-1, Sortavalan Palloseura - Sortavalan Palloilijat 8-1,Värtsilän Teräs - Sortavalan Palloilijat 3-7, Joensuun Palloseura - Sortavalan Palloseura 5-1.
Savo&lt;br&gt;
Mukana oli kolme joukkuetta, Kuopion Pallotoverit, Mikkelin Palloilijat ja Varkauden Pallo-Pojat. Jatkoon meni MP. Karsintaottelut: Kuopion Pallotoverit - Varkauden Pallo-Pojat 3-1, Mikkelin Palloilijat - Kuopion Pallotoverit 2-0.
Viipurin alue
Viipurista mukana oli Viipurin Pallokerho, lisäksi karsintoihin osallistuivat Kotkan Palloseura, Kotkan Hukat, Simpeleen Urheilijat, Käkisalmen Palloilijat ja ensolainen Ylä-Vuoksen Palloseura. Itäsarjaan selviytyivät KäPa ja YVPS.
Ensossa pelatussa karsintaottelussa YVPS voitti viipurilaiset 8-0 selviten suoraan itäsarjaan. Muut neljä joukkuetta ratkoivat jatkopaikan seuraavasti: Käkisalmen Palloilijat - Simpeleen Urheilijat 2-1, Kotkan Palloseura - Kotkan Hukat 6-0, Käkisalmen Palloilijat - Kotkan Palloseura 4-3
Länsisarja.
Ylä-Vuoksen Palloseura ja Helsingin Palloseura nousivat mestaruussarjaan.
Pullmantur Cruises

Pullmantur Cruises oli espanjalainen laivanvarustamo. Varustamo aloitti toimintansa 1990-luvun lopulla. Varustamo oli Royal Caribbean Cruises Ltd.:n omistuksessa vuodesta 2006. 
Pulmantur ajautui COVID-19-pandemian vuoksi konkurssiin heinäkuussa 2020. Yhtiön laivat Monarch of the Seas ja Sovereign of the Seas myytiin Turkkiin Aliaga-laivapurkamolle.
Yleistä.
Pullmantur Cruises oli aikansa suurin espanjalainen laivanvarustamo. Yhtiö markkinoi risteilyitään pääasiassa espanjankielisille matkustajille, mutta jotkut Pullmanturin risteilyt olivat myynnissä joillakin matkatoimistoilla myös espanjankielisten alueiden ulkopuolella. Useimmat yhtiön aluksista toimivat "all-inclusive"-periaatteella, jossa jotkut lisämukavuudet, esimerkiksi jotkut alkoholijuomat kuuluivat risteilyn hintaan.
Useimmat Pullmanturin alukset eivät operoineet talvikaudella risteilyitä yhtiölle pohjoisella pallonpuoliskolla, vaan ne operoivat risteilyitä joillekin toisille varustamoille, esimerkiksi brasilialaiselle Viagens CVC:lle.
Rajakumpu

Rajakumpu (ruots. "Råkulla") on kunnanosa Kirkkonummella. Alue koostuu pienkerrostaloista ja rivitaloista. Alue on suunnattu pääasiassa ikäihmisten asuinalueeksi. Rajakumpu sijaitsee aivan Kirkkonummen keskustan kupeessa, pohjoispuolella kuntakeskusta. Rajakummussa sijaitsee Kirkkonummen Palvelutalo, joka avattiin vuonna 1991. Vuonna 2009 avattiin Rajakumpuun hoivakoti Lehmuskartano, jossa on tilaa noin 60 asukkaalle.
Palveluita.
Rajakummusta on vajaa kilometri Kirkkonummen ydinkeskustaan (esimerkiksi rautatieasemalle). Lisäksi lähempänä Rajakumpua palvelee useampi pizzeria, kukkakauppa, kioski ja parturi-kampaamo. Rajakummusta pohjoiseen päin mentäessä palvelee Sale-lähikauppa. Rajakummun vieressä sijaitsee Kirkkonummen uusi hautausmaa sekä seurakuntatalo.
Searching for Sugar Man

Searching for Sugar Man on vuonna 2012 ensi-iltansa saanut ruotsalaisen Malik Bendjelloulin ohjaama dokumenttielokuva. Se kertoo 1970-luvulla uransa aloittaneesta, unohduksiin jääneestä folkmuusikosta Sixto Rodriguezistä. Elokuvassa kaksi eteläafrikkalaista miestä yrittää jäljittää idoliaan. Elokuva sai Parhaan dokumentin Oscar-palkinnon vuoden 2013 Oscar-gaalassa.
Zaretšensk

Zaretšensk () on maalaiskunta ja sen keskustaajama Murmanskin alueen Kantalahden piirissä Venäjällä. Se sijaitsee Koutajärven tekoaltaaseen laskevan Iijavajoen rannalla 120 kilometriä Kantalahdesta lounaaseen. Taajamassa on 770 ja kunnassa 975 asukasta (vuonna 2009).
Maantiede ja asutus.
Zaretšenskin kunnan pinta-ala on 3 708,68 neliökilometriä. Se rajoittuu lännessä Kantalahden piirin Alakurtin, pohjoisessa Kantalahden ja idässä Zelenoborskin kuntiin sekä etelässä Karjalan tasavaltaan. Pinta-alasta 97,2 % on metsää.
Seudulla virtaa Iijavan ja Koutajärven eli Knäsöin tekojärvet muodostava Koutajoki. Iijava (ven. "Iova") on yksi Koutajoen koskisista jolmista. Kunnan alueella sijaitsee Kutsajoen rauhoitusalue ja Norppajärven ("Njamozero") sembramäntyjen luonnonmuistomerkki.
Keskustaajaman lisäksi kuntaan kuuluu Koutajärvenpään kylä ja Njamozeron rautatieasema. Asukasmäärä on vähentynyt voimakkaasti 2000-luvulla. Koutajärvenpäässä, Njamozerossa sekä entisissä Moššolan, Severnyin, Kitšanyn, Notozerskin ja Tolvandin aseman asutuskeskuksissa on kesäasutusta. Vuoden 2010 väestönlaskennan mukaan kunnan asukkaista 81 % on kansallisuudeltaan venäläisiä, 7 % karjalaisia, 3 % ukrainalaisia ja 3 % valkovenäläisiä.
Historia.
Taajama on saanut alkunsa vuosina 1957–1963 rakennetun Iijavan vesivoimalaitoksen työläisasutuksesta. Neuvostoaikana Zaretšenskilla oli kaupunkimaisen taajaman status.
Liikenne, talous ja palvelut.
Kunnan pohjoisosan kautta kulkee Muurmannin radalta Rutšji Karelskijessa Alakurttiin haarautuva rautatie. Sen varrella sijaitsevalla Njamozeron asemalla ei nykyään ole henkilö- tai tavaraliikennettä. Zaretšenskista on yhteys Kantalahdesta Alakurtin kautta Sallan rajanylityspaikalle johtavalle maantielle. Taajamasta on linja-autoreitti Kantalahteen.
Ainoa teollisuuslaitos on nykyään TGK-1-sähköntuotantoyhtiölle kuuluva, laitteistoltaan osittain vanhentunut Iijavan vesivoimalaitos. Puunhankintaa harjoittanut metsäteollisuuspiiri on lopettanut toimintansa. Muita yrityksiä ovat tielaitos, Koutajärvenpään metsänhoitoalue ja ajoittain käytössä oleva sahalaitos. Keskustaajaman palveluihin kuuluu lastentarha, keskikoulu, kulttuuritalo, kirjasto, lääkintäasema, posti ja kolme kauppaa.
Kaupunkikuva ja nähtävyydet.
Zaretšenskin taajama koostuu yksi- ja kaksikerroksisista huonokuntoisista asuintaloista. Palvelut sijaitsevat etupäässä taajaman keskustassa ja tuotantolaitokset Iijavajoen rannalla.
Tuntsajoen kosket houkuttelevat seudulle matkailijoita. Kolmen kilometrin päässä Zaretšenskista sijaitsee lomakeskus Iova, joka on alueen laadukkaimpia. Myös voimalaitoksella on oma hotellinsa.
Börje

Börje on miehen etunimi, alun perin ruotsalainen muunnos Birgeristä, jonka nimipäivä on Birgerin kanssa samana päivänä suomenruotsalaisessa nimipäiväkalenterissa 17. kesäkuuta. Börjen nimipäivä oli samana päivänä Luulajan suomenkielisessä kalenterissa vuosina 1901–1918.
Digi- ja väestötietoviraston nimipalvelun mukaan Suomessa Börje-nimen on vuoden 2019 loppuun mennessä saanut 2796 henkilöä, joista suurin osa on syntynyt vuosien 1920 ja 1960 välisenä aikana.
M/S Monarch

M/S "Monarch of the Seas" on Pullmantur Cruisesin Ranskassa vuonna 1991 valmistettu risteilyalus.
Rakentaminen.
Alus tilattiinChantiers de l'Atlantiquen telakalta Saint-Nazairesta Ranskasta. Sen köli laskettiin telakkanumerolla A30 ja alus laskettiin vesille 22. syyskuuta 1990. Aluksella syttyi tulipalo 3. joulukuuta, mikä aiheutti kuuden kuukauden viiveen valmistumiseen. Alus luovutettiin 15. lokakuuta 1991 Norjaan Osloon rekisteröidylle Monarch of the Seas Inc.:lle, ja aluksen hallinta siirrettiin Royal Caribbean Cruises -varustamolle.
"Monarchilla" on ulkoilmakoripallokenttä ja kiipeilyseinä, jota markkinoidaan Royal Caribbeanin ainutlaatuisena ominaisuutena. Käytössä on myös kaksi täyskokoista merivesiallasta.
Käyttöhistoria.
Marraskuussa 1991 alus aloitti Karibian risteilyt. Se ajoi karille 15. joulukuuta 1998 Sint Maartenin edustalla ja sai vuodon, jolloin aluksella olleet 2 557 matkustajaa evakuoitiin. Alus saatiin irti karilta 19. joulukuuta ja se siirrettiin korjattavaksi Atlantic Marine Yardille Mobileen, Alabamaan. Alus palasi telakalta liikenteeseen 14. maaliskuuta 1999.
Alus kunnostettiin täysin toukokuussa 2003 ennen risteilykauden aloittamista Los Angelesissa, jolloin sille lisättiin kiipeilyseinä, Ben&amp;Jerry's jäätelöbaari ja Seattle's Best Coffee, latinalainen baari, disco, aasialainen ravintola ja kokouskeskus. Liikuntakeskusta, kylpylää ja lasten leikkipaikkoja laajennettiin.
Alus liputettiin tammikuussa 2005 Bahamalle, jolloin sen kotisatamaksi tuli Nassau.
"Monarchista" tuli vuonna 2007 ensimmäinen suuri risteilyalus, jossa päällikkönä on nainen ruotsalaisen Karin Stahre Jansonin vastaanottaessa aluksen päällikkyyden.
Siirto Pullmanturille.
20. maaliskuuta 2012 Royal Caribbean ilmoitti, että "Monarch of the Seas" ja sen sisaralus "Sovereign of the Seas" siirretään espanjalaiselle tytäryhtiölle Pullmantur Cruisesille. Siirto tapahtunee 1. huhtikuuta 2013.
Siirretyt alukset tulevat olemaan Pullmanturin lippulaivoja. Lisäksi on odotettavissa, että aluksen nimi lyhennetään muotoon M/S "Monarch". Myöhemmin ilmoitettiin, että alus ei tule muiden alusten lailla liikennöimään Euroopan ja Brasilian välillä, vaan se liikennöi ympäri vuoden Etelä-Karibialla.
Koutajärvenpää

Koutajärvenpää (myös "Kananen", ) on kylä Murmanskin alueen Kantalahden piirin Zaretšenskin kunnassa Venäjällä. Se sijaitsee Koutajärven tekoaltaan rannalla 11 kilometriä Zaretšenskista pohjoiseen. Kylässä oli 193 asukasta vuonna 2009.
Koutajärvenpään karjalaiskylä tunnetaan 1800-luvulta lähtien. Se oli Vienan Karjalan pohjoisin kylä. Vuonna 1926 siellä oli 167 asukasta, joista karjalaisia oli 117, suomalaisia 25 ja venäläisiä 22.
Kylä koostuu etupäässä huonokuntoisista puisista kahden–kuuden perheen asuintaloista sekä omakotitaloista, joista osa toimii montšegorskilaisten kesäasuntoina. Sieltä on linja-autoyhteys Zaretšenskiin ja Kantalahteen. Kylässä toimii metsänhoitoalueen konttori. Entinen metsäteollisuuspiiri on lopettanut toimintansa. Palveluihin kuuluu lastentarha, kerhohuoneisto, kirjasto, posti ja kauppa.
Matt Harding

Matthew Harding (s. 27. syyskuuta 1976 Westport, Connecticut) on yhdysvaltalainen matkailija, pelisuunnittelija ja internetpersoona, joka tunnetaan maailmalla myös nimellä "Dancing Matt" eli "Tanssiva Matt." Harding on ladannut videopalvelu YouTubeen lukuisia "Where the hell is Matt?" -nimisiä videoita, joissa hän tanssii useissa eri maissa ja ympäristöissä.
Videopelisuunnittelijana.
Harding aloitti uransa videopelien parissa näihin erikoistuneessa kaupassa nimeltä Cutting Edge Entertainment. Myöhemmin hän työskenteli "GameWeek Magazinen" editoijana Wiltonissa, Connecticutissa, ja sitten Activisionin kehittäjänä Santa Monicassa, Californiassa ja myöhemmin Brisbanessa, Australiassa. Todettuaan, "ettei haluaa viettää koko elämäänsä suunnitellen tappamisesta kertovia pelejä", hän lopetti työnsä ja ryhtyi matkustelemaan.
"Where the hell is Matt?".
"Where the hell is Matt?" on internetin videoilmiö, jossa Dancing Matt tanssii erilaisissa paikoissa ympäri maailmaa. Ensimmäinen video on vuodelta 2005. Harding tanssii sekä yksin että paikallisten kanssa, niin kujilla kuin merkittävien rakennustenkin edessä. Matt on vieraillut lukemattomissa eri maissa ja myös hyvin erikoisissakin kohteissa, kuten esimerkiksi Pohjois-Koreassa ja Papua-Uudessa-Guineassa. Helsingissä hän vierailee vuoden 2012 videollaan.
SaraLee

SaraLee on jyväskylässä vuonna 2000 perustettu goottimetallin yhtye. 
Yhtye tunnettiin aiemmin nimellä Restless, mutta se vaihto nimensä nykyiseen muotoonsa vuonna 2003.
Rafael Eerola

Yrjänä Henrik Rafael Eerola (s. 23. huhtikuuta 1972 Siikainen, Suomi) on suomalainen entinen jääkiekkoilija, pelipaikaltaan puolustaja. Hän pelasi SM-liigassa 25 ottelua tehoin 1+0=1 edustaen Rauman Lukkoa. Suomen toiseksi korkeimmalla sarjatasolla Eerola pelasi 200 ottelua pistein 19+44=63. Lisäksi hän edusti Lukkoa kahdessa EHL-ottelussa, joissa hänen pisteensä olivat 0+1=1.
Eerola työskentelee Eurajoen Säästöpankin Rauman konttorissa pankinjohtajana. Hän on naimisissa kansanedustaja Kristiina Salosen kanssa.
Pier Luigi Bersani

Pier Luigi Bersani (s. 29. syyskuuta 1951) on italialainen poliitikko ja entinen keskustavasemmistolaisen Demokraattisen puolueen puheenjohtaja.
Bersanin vaaliliitto sai helmikuun 2013 parlamenttivaaleissa parlamentin alahuoneeseen noin 29,55 prosenttia ja senaattiin 31,6 prosenttia äänistä. Bersani oli puolueensa pääministeriehdokas, mutta epäonnistui hallituksen muodostamisessa. Hän ilmoitti eroavansa Demokraattisen puolueen johdosta 19. huhtikuuta 2013, kun kaksi hänen ehdokastaan Italian presidentiksi eivät olleet saaneet puolueen parlamenttiryhmältä riittävää tukea.
Bersani oli Euroopan parlamentin jäsen sosialidemokraattinen ryhmässä vuosina 2004–2006.
Maersk Line

Maersk Line on tanskalaisen A. P. Møller-Mærskin maailmanlaajuinen kontinkuljetusosasto ja konsernin suurin toimintayksikkö. Se on tuloiltaan maailman suurin kontinkuljetusyhtiö. Maersk Linen palveluksessa oli vuonna 2017 noin 32 000 työntekijää.
Historia.
Maersk Linen historia alkaa vuodesta 1928, jolloin ensimmäinen Maersk Line -nimen alla toiminut laivalinja aloitti liikennöinnin Tyynenmeren-linjalla välillä Itä-Aasia – Yhdysvallat. Juuri ennen toisen maailmansodan syttymistä vuonna 1939 A. P. Møller oli Tanskan toiseksi suurin varustamo yhteensä 46 aluksella. Tanskan miehityksen seurauksena 1940 Mærsk Mc-Kinney Møllerin johdolla yhtiön toiminta siirtyi New Yorkiin, mistä käsin Maerskin laivastoa alettiin johtaa. Yhdysvaltain sota-aikana tekemä päätös ottaa hallintaansa kaikki ulkomaiset alukset koski myös Maerskia, joka menetti sodan seurauksena yli puolet laivastostaan. Sodan jälkeisinä vuosina 1945–1965 Maerskin toimintaa alettiin rakentaa uudelleen ja yhtiön laivaston koko pieneni 21 alukseen. Mærsk Mc-Kinney Møller tuli Maersk-konsernin johtoon vuonna 1965.
Maersk Linesta tuli Ben-EAC:n oston myötä maailman suurin konttilaivayhtiö vuonna 1993. Maersk oli aiemmin aloittanut yhteistyön P&amp;O-varustamon kanssa vuonna 1991 perustamalla sen kanssa yhteisen globaalin konttipalvelun. Yhteistyö P&amp;O:n kanssa päättyi vuonna 1996 ja Maerskin kumppaniksi tuli Sea-Land Corporation, jonka Maersk lopulta hankki itselleen vuonna 1999 ja nimesi laivayhtiönsä uudelleen Maersk Sealandiksi.
Vuonna 2005 Maersk Sealand hankki P&amp;O Nedlloydin yhteensä 2,3 miljardin euron kauppahintaan. Fuusion myötä syntyi maailman suurin laivavarustamo ja konttilaivayhtiö, jolla oli laivastossaan yhteensä noin 550 alusta. Kaupan jälkeen yhdistynyt yhtiö otti vuonna 2006 käyttöön nykyisen Maersk Line -nimen.
Maersk Line tiedotti huhtikuussa 2017 sopineensa Hamburg Südin ostosta sen omistaneen perheyhtiö Oetker Groupin kanssa. Kauppahinta oli noin neljä miljardia dollaria. Yrityskauppa sai sinettinsä vuoden 2017 lopulla Brasilian viranomaisten annettua sille hyväksyntänsä. Jo aiemmin kauppa oli saanut Euroopan komission ja Yhdysvaltain oikeusministeriön hyväksynnän.
Laivasto.
Maersk Linella oli kesäkuussa 2011 käytössään yli 600 rahtialusta ja kontteja 3,8 miljoonan TEU-yksikön edestä. Vuonna 2006 yhtiölle toimitettiin siihen aikaan maailman suurin konttilaiva M/S Emma Mærsk, joka oli Maerskin PS-luokan ensimmäinen alus ja kapasiteetiltaan 11 000 TEU-yksikköä. Emma Mærskin seitsemän sisaralusta: Estelle, Ebba, Edith, Eleonora, Elly, Evelyn ja Eugen Mærsk otettiin käyttöön vuosien 2007–2008 aikana.
Vuonna 2011 Maersk Line tilasi 20 vieläkin suurempaa konttilaivaa, jotka kuuluvat kapasiteetiltaan 18 000 TEU-yksikön Triple E -luokkaan.
Maersk Line testasi yhteistyössä Yhdysvaltain laivaston kanssa levästä valmistettua biopolttoainetta Maersk Kalmar -aluksella vuosina 2011–2012.
Sundsberg

Sundsberg on kylä ja asuinalue Kirkkonummella. Se sijaitsee Kehä III:n varrella, Espoonlahden länsirannalla lähellä Masalaa. Sundsberg jakautuu kahteen alueeseen, joista toinen on Kartanonrannan tiiviisti 2000-luvulla rakennettu asemakaava-alue sekä pinta-alaltaan huomattavasti laajempi vanha Sundsbergin kylä, jossa on noin viitisenkymmentä omakotitaloa, jotka on rakennettu vuoden 1957 porkkalan vapauttamisen jälkeen. Molemmilla asuinalueilla on omat asukasyhdistykset. 
Palvelut.
Sundsbergin palveluita ovat Kartanonrannan koulu- ja päiväkoti, jotka valmistuivat vuonna 2009. Lisäksi Sundsbergissä on neljä yksityistä päiväkotia sekä kuntosali. Alueella on myös pieni uimaranta, luontopolku, ulkoliikuntapaikka, koirapuisto ja lukuisia leikkipuistoja. Masalan keskustaan on matkaa pari kilometriä, ja siellä on kaksi elintarvikeliikettä, posti, useita parturi-kampaamoja, apteekki, kaksi ravintolaa, kaksi pizzeriaa, sisäliikuntahalli, kuntosali, keilahalli (sisäliikuntahallin yhteydessä), kirjasto, terveyskeskus, hammashoitola, neuvola, nuorisotilat, Masalan nuorisoteatteri, Masalan kirkko, Nissnikun koulu ja Masalan koulu. Vuonna 2019 Sundsbergissa avattiin valintamyymälä.
Liikenneyhteydet.
Moottoritien valmistuminen 2013 välillä Kivenlahti–Kirkkonummi toi paremmat liikenneyhteydet muun muassa Helsinkiin, jonne on matkaa Sundsbergistä noin 25 kilometriä. Helsinki-Vantaan lentoasemalle on matkaa Kehä III:a pitkin noin 35 kilometriä. Kirkkonummen keskustaan on matkaa noin 9 kilometriä, ja Espoonlahteen 6 kilometriä.
Masalan rautatieasemalle on matkaa Sundsbergistä noin 2 kilometriä. Lisäksi linja-autot kulkevat usein Sundsbergin edustalla. Masalan rautatieaseman vieressä on taksitolppa.
Väestö.
Vuonna 2022 Sundsbergissä asui 2377 ihmistä. Lisärakentamisen myötä asukasmäärä kasvaa.
Tilastokeskuksen postinumeroalueittaisten tietojen mukaan Sundsbergin asukkaista 57,4 prosenttia kuului ylimpään tuloluokkaan vuonna 2016. Osuus oli kaikista Suomen postinumeroalueista suurin.
Muuta.
Sundsbergissä on asukasyhdistys ja runsaasti paikallisten asukkaiden toimintaa, kuten jokavuotiset kesäjuhlat ja lahjoituksilla kustannettava ammattilaistason ilotulitus uudenvuodenaattona. Asukasyhdistys vuokraa myös rantasaunaa ja kasvimaapalstoja sekä järjestää liikuntavuoroja. 
Sundsberg oli Suomen neljänneksi paras asuinalue Tekesin järjestämässä kilpailussa vuonna 2009.
Become Malignity

Become Malignity on suomalaisen death metal -yhtyeen Scent of Fleshin EP-levy. Se julkaistiin vuonna 2005 levymerkillä Firebox Records.
EP sisältää musiikkivideon kappaleesta "Suicidal Cannibalism".
Deform in Torture

Deform in Torture on suomalaisen death metal -yhtyeen Scent of Fleshin kolmas studioalbumi. Se julkaistiin vuonna 2007 levymerkillä Firebox Records.
Albumi on yhtyeen ensimmäinen ilman laulaja Niko Ahokasta, jonka paikan otti Matti Viisainen.
Kappaleet.
Kaikki kappaleet sanoittanut Matti Viisainen.
Darkness Between

Darkness Between on suomalaisen goottimetallin yhtyeen SaraLeen ensimmäinen studioalbumi. Se julkaistiin vuonna 2006 levymerkillä Firebox Records.
Albumilta julkaistiin single "Dance", joka sijoittui Suomen virallisen singlelistan sijalle 16.
Kappaleet.
Kaikki kappaleet säveltänyt ja sanoittanut Joonas sekä sovittanut SaraLee, ellei toisin mainittu.
Thank You (vuoden 2011 elokuva)

Thank You on vuonna 2011 ilmestynyt intialainen romanttinen komedia, jonka on ohjannut Anees Bazmee ja pääosia näyttelevät Akshay Kumar, Bobby Deol, Suniel Shetty, Sonam Kapoor, Irrfan Khan, Rimi Sen ja Celina Jaitley. Elokuva kertoo kolmesta naimisissa olevasta miehestä, jotka haluavat pitää hauskaa avioliittojensa ulkopuolella. Akshay Kumar näyttelee avioliiton ulkopuolisiin suhteisiin erikoistunutta etsivää.
Vastaanotto.
"Thank You" sai negatiivisia arvosteluja kriitikoilta. Box Office India julisti sen ”flopiksi”.
Kirkkolaakso

Kirkkolaakso (ruots. "Kyrkdalen") on kunnanosa Kirkkonummella. Kirkkolaakso on käytännössä vain osa Kirkkonummen keskustaa, mutta alue on nimetty Kirkkolaaksoksi, sillä sen omistaa Kirkkonummen seurakuntayhtymä.
Alueen kehitys.
Kirkkolaakson alue oli pitkään viljapeltoa, kunnes alkuvuonna 2008 alettiin rakentaa Kirkkonummen ensimmäistä K-Citymarketia. Kauppakeskus Kirsikka avattiin 15. lokakuuta 2009. Kirkkolaaksossa on myös Suomen 18:nneksi paras ravintola 2012, Bistro O Mat, joka avattiin kesällä 2010.
Kirkkolaaksoon nousee paljon moderneja kerrostaloja. Varte Oy rakennuttaa K-Citymarketin viereen neljä pistetaloa, jotka sijoittuvat aivan Jolkbyjoen viereen. Ensimmäinen valmistui kesällä 2011, ja viimeinen valmistuu arvion mukaan huhtikuussa 2014. Yhteensä Varten rakentamat talot kattavat 106 asuntoa. NCC rakennutti keskelle Kirkkolaaksoa suurehkon kerrostalon, joka kattaa 52 asuntoa. Lisäksi kaavoituksessa on merkitty vielä kaksi pistetaloa Kirkkonummentien varteen ja yksi pistetalo Vanhan Rantatien varteen.
Kirkkolaaksossa Kauppakeskus Kirsikan edustalla oleva Limnellin aukio kehitetään mahdollisesti ilta-toriksi.
Palvelut.
Kirkkolaakso sijaitsee Kirkkonummen keskustassa, jossa on useita kouluja, lukio, lukuisia kauppoja, apteekkeja, ravintoloita, baareja, kahviloita, pankkeja, huoltoasemia, terveyskeskus, posti, jäähalli, jalkapallokenttä, yleisurheilukenttä, kirjasto, kunnantalo, poliisiasema, pelastuslaitos, rautatieasema, linja-autoasema, taksiasema sekä kirkko ja kaksi hautausmaata. Keskustassa on myös kaksi pysäköintilaitosta sekä maapaikoitusta.
Kirkkolaaksossa on myös lenkkeilyrata sekä lasten leikkikenttiä.
A Change Through Destruction

A Change Through Destruction on suomalaisen melodisen death metalin yhtyeen Grendelin toinen studioalbumi sekä ensimmäinen levytyssopimuksella levytetty albumi. Se julkaistiin vuonna 2008 levymerkillä Firebox Records.
Albumi debytoi Suomen virallisen listan sijalla 19.
Kappaleet.
Kaikki kappaleet säveltänyt Grendel sekä sanoittanut Mikko Virtanen.
Bro (Kirkkonummi)

Bro on kunnanosa Kirkkonummella. Bron asuinalue koostuu omakoti-, rivi- ja kerrostaloista. Brosta on matkaa Kirkkonummen keskustaan noin kilometri. Aivan Bron tuntumassa sijaitsee Kirkkonummen paloasema.
Loorents Hertsi

Lauri Loorents Hertsi (s. 13. marraskuuta 1992, Helsinki) on suomalainen jalkapalloilija, joka pelaa laitahyökkääjänä Veikkausliigan FC Lahdessa. Hertsi aloitti Veikkausliigassa kaudella 2013 FC Lahden joukkueessa. Hän pelasi 200. liigaottelunsa heinäkuussa 2022.
Seurajoukkueet.
Hertsin pelaajaura aikuisten tasolla alkoi kaudella 2010, kun hän nousi Veikkausliigassa pelanneen FC Lahden pelaajarinkiin. Ensimmäiset sarjaottelut FC Lahden paidassa Hertsi pelasi kaudella 2011 Ykkösessä. Hertsi siirtyi kaudeksi 2012 Ykkösessä pelanneen FC Hämeenlinnan joukkueeseen. Hertsi pelasi kaudella 2012 yhteensä 20 Ykkösen ottelua.
Hertsi palasi takaisin FC Lahteen kaudeksi 2013. Hertsi debytoi Veikkausliigassa 21. huhtikuuta 2013 ottelussa RoPS–FC Lahti. Hertsi pelasi kaudella 2013 yhteensä 25 liigaottelua ja teki niissä viisi maalia. FC Lahti oli Veikkausliigassa viides. Hertsi jatkoi FC Lahden riveissä kaudella 2014, jolloin liigaotteluita kertyi 31 ja maaleja neljä. FC Lahti oli kaudella 2014 Veikkausliigassa kolmas.
Hertsi siirtyi kaudeksi 2015 VPS:n riveihin. Hertsi pelasi yhteensä 22 liigaottelua, ja VPS oli kaudella 2015 Veikkausliigassa kymmenes. Hän debytoi VPS:n riveissä myös Eurooppa-liigan karsinnoissa kaudella 2015–16. Hertsi jatkoi VPS:n paidassa kaudella 2016, jolloin hän pelasi yhteensä 25 liigaottelua. VPS oli kaudella 2016 Veikkausliigassa neljäs.
Hertsi palasi toistamiseen FC Lahteen kaudeksi 2017. Hertsi pelasi kaudella 2017 kaikki FC Lahden 33 liigaottelua ja teki niissä kolme maalia. FC Lahti oli kaudella 2017 Veikkausliigassa neljäs. Hertsi jatkoi FC Lahdessa kaudella 2018, jolloin hän pelasi yhteensä 28 liigaottelua. Hän pelasi myös kahdessa Eurooppa-liigan karsintojen ottelussa. FC Lahti oli kaudella 2018 Veikkausliigassa kahdeksas.
Hertsi siirtyi kaudeksi 2019 Ykkösen AC Ouluun. Hän pelasi kaudella 2019 yhteensä 24 Ykkösen ottelua ja teki niissä kolme maalia. Kaudella 2020 Hertsi pelasi yhteensä 19 ottelua ja teki viisi maalia, kun AC Oulu voitti Ykkösen ja nousi Veikkausliigaan.
Hertsi palasi kahden vuoden jälkeen takaisin FC Lahteen kaudeksi 2021.
Maajoukkue.
Hertsi debytoi ikäluokkansa (1992) maajoukkueessa 17-vuotiaana 12. maaliskuuta 2010 Tammelassa pelatussa ottelussa Suomi–Viro. Hän pelasi oman ikäluokkansa maajoukkueessa kolme ottelua.
Alle 21-vuotiaiden maajoukkueessa Hertsi debytoi 20-vuotiaana 14. elokuuta 2013 Bangorissa pelatussa ottelussa EM-karsintaottelussa Wales–Suomi. Hertsi kuului Suomen miehistöön vuoden 2015 alle 21-vuotiaiden EM-kisojen karsintaotteluissa. Hän pelasi viisi nuorten maaottelua.